CELEX: C2007/170/16
Language: lv
Date: 2007-07-21 00:00:00
Title: Lieta C-202/07 P: Apelācija, ko 2007. gada 16. aprīlī ierosinājusi France Télécom SA par Pirmās instances tiesas (piektā palāta paplašinātā sastāvā) 2007. gada 30. janvāra spriedumu lietā T-340/03 France Télécom SA /Eiropas Kopienu Komisija

21.7.2007   
            
            
               LV
            
            
               Eiropas Savienības Oficiālais Vēstnesis
            
            
               C 170/9
            
         Apelācija, ko 2007. gada 16. aprīlī ierosinājusi France Télécom SA par Pirmās instances tiesas (piektā palāta paplašinātā sastāvā) 2007. gada 30. janvāra spriedumu lietā T-340/03 France Télécom SA/Eiropas Kopienu Komisija
   (Lieta C-202/07 P)
   (2007/C 170/16)
   Tiesvedības valoda — franču
   Lietas dalībnieki
   
      Apelācijas sūdzības iesniedzēja: France Télécom SA, agrāk — Wanadoo Interactive SA (pārstāvji — O. W. Brouwer, H. Calvet, J. Philippe un T. Janssens, advokāti)
   
      Otrs lietas dalībnieks: Eiropas Kopienu Komisija
   Apelācijas sūdzības iesniedzējas prasījumi:
   
               —
            
            
               atcelt Eiropas Kopienu Pirmās instances tiesas spriedumu lietā T-340/03 France Télécom SA/Eiropas Kopienu Komisija, ar kuru ir noraidīta prasība, kas tika iesniegta par Eiropas Kopienu Komisijas 2003. gada 16. jūlija lēmumu par [EKL] 82. panta piemērošanas procedūru (lieta COMP/38.233 — Wanadoo Interactive);
            
         
               —
            
            
               tā rezultātā:
               
                           —
                        
                        
                           vai nu nodot lietu atpakaļ Pirmās instances tiesai jaunai izskatīšanai;
                        
                     
                           —
                        
                        
                           vai arī pieņemt galīgo lēmumu, atceļot Eiropas Kopienu Komisijas 2003. gada 16. jūlija lēmumu par [EKL] 82. panta piemērošanas procedūru (lieta COMP/38.233 — Wanadoo Interactive), tādējādi apmierinot prasītājas prasījumus pirmajā instancē;
                        
                     
         
               —
            
            
               piespriest Eiropas Kopienu Komisijai atlīdzināt tiesāšanās izdevumus.
            
         Pamati un galvenie argumenti
   Apelācijas sūdzības iesniedzēja savas apelācijas sūdzības pamatojumam norāda septiņus pamatus.
   Ar pirmo pamatu tā uzsver, ka Pirmās instances tiesa nav izpildījusi pienākumu norādīt pamatojumu gan attiecībā uz iespēju atgūt zaudējumus, kas bija jāpierāda, gan attiecībā uz tiesībām pielāgoties konkurējošo uzņēmumu cenām; no tā Pirmās instances tiesa izvairījās, nesniedzot paskaidrojumus.
   Norādot otro pamatu, apelācijas sūdzības iesniedzēja apgalvo, ka Pirmās instances tiesa ir pārkāpusi EKL 82. pantu, atsakot Wanadoo tiesības labā ticībā pielāgoties savu konkurentu cenām. Šīs tiesības apstiprina gan Komisijas lēmumu pieņemšanas prakse un Tiesas judikatūra, gan doktrīna un Francijas konkurences iestādes, un tās ir vienīgais veids, kā apelācijas sūdzības iesniedzēja var saglabāt konkurētspēju tirgū.
   Norādot trešo pamatu, apelācijas sūdzības iesniedzēja apgalvo, ka Pirmās instances tiesa ir pārkāpusi arī EKL 82. pantu, neaizliedzot metodi, ko Komisija izmantojusi, aprēķinot to, kādā mērā tiek segtas izmaksas, kā rezultātā tika sagrozīts Tiesas pieprasītais dempinga tests. Komisijas izmantotā metode nedeva iespēju noskaidrot, vai Wanadoo iegūtie abonenti attiecīgo abonementu darbības laikā tai radīja peļņu vai zaudējumus.
   Norādot ceturto pamatu, apelācijas sūdzības iesniedzēja apgalvo, ka Pirmās instances tiesa nav nedz ņēmusi vērā EKL 82. pantu, nedz arī izpildījusi pienākumu norādīt pamatojumu, uzskatot, ka izmaksas un ienākumi, kas radušies pēc laika posma, kurā, iespējams, tika izdarīts pārkāpums, nav jāņem vērā. Tieši tāpēc, ka tika ņemti vērā ienākumi un izmaksas konkrētā laika posmā, Komisija nepamatoti izdarīja secinājumu, ka pastāv pārkāpums.
   Norādot piekto pamatu, apelācijas sūdzības iesniedzēja uzsver, ka Pirmās instances tiesa nav ievērojusi EKL 82. pantu un nav izpildījusi tai uzlikto pienākumu norādīt pamatojumu, atzīstot, ka cena var būt dempinga cena, kaut arī attiecīgā uzņēmuma tirgus daļa šādas cenas pastāvēšanas laikā būtiski samazinās. Šādu cenu nevar uzskatīt par tādu, kas var izraisīt konkurējošo uzņēmumu izstumšanu no tirgus.
   Norādot sesto pamatu, apelācijas sūdzības iesniedzēja apgalvo, ka Pirmās instances tiesa attiecībā uz iespējamo dempinga plānu ir sagrozījusi gan faktus, gan pierādījumus, kas tai bija nodoti novērtēšanai, un ir pārkāpusi EKL 82. pantu. Minētais pants paredz, ka ir jābūt objektīvi nosakāmam plānam konkurentu izstumšanai no tirgus un katrā ziņā nepietiek ar pilnībā subjektīvu pieeju dominējošā stāvokļa ļaunprātīgas izmantošanas jēdzienam.
   Visbeidzot, norādot septīto pamatu, apelācijas sūdzības iesniedzēja apgalvo, ka Pirmās instances tiesa ir pārkāpusi EKL 82. pantu, ne tikai uzskatot, ka iespējas atgūt zaudējumus pieradīšana bija nosacījums tam, lai varētu konstatēt dempinga cenu praksi, bet arī sajaucot Komisijas pierādījumus par iespēju atgūt minētos zaudējumus un attiecīgā uzņēmuma pierādījumus par neiespējamību atgūt šos zaudējumus.